A toyotás Elfyn Evans lett 2026 ralivilágbajnoka, miután Oliver Solberg az utolsó pillanatban hibázott 
Hihetetlenül izgalmas befejezéssel zárult az idei WRC-szezon, csak a Szardínia-rali legvégén dőlt el, hogy a walesi pilóta nyeri a bajnokságot, amikor rivális csapattársa kicsúszott – két kanyarral a cél előtt.

A mindent eldöntő szezonzárón Evans csapattársaival, Sami Pajarival és Oliver Solberggel vívott szoros küzdelmet; mindhárman azért küzdöttek, hogy pályafutásuk során először legyenek világbajnokok. A szép olasz sziget – amely eredetileg tervezett Szaúd-Arábia-rali törlése miatt lett a szezonzáró helyszíne – homokos és köves útjai a szokásos módon komoly kihívást jelentettek. 
Bár Evans 17 pontos előnnyel érkezett a szezonzáróra Pajarival és 21 ponttal Solberggel szemben, rá hárult a legnehezebb feladat: neki kellett elsőként rajtolva a pályákon „takarítania” pénteken, így az első teljes napot összesítésben csak a hatodik helyen zárta. Miközben Pajari csupán eggyel előtte, az ötödik helyen állt, Solberg kihasználta kedvezőbb rajtpozícióját, és a harmadik helyen fejezte be a pénteket, karnyújtásnyira a versenyt vezető két Hyundaitól – az első helyet pedig szombat reggel már át is vette tőlük.
Kényelmes előnnyel várta a rali zárónapját a fiatal svéd, Evans pedig az összetett ötödik helyén állt, ami azt jelentette, hogy a köztük lévő virtuális különbség hat pontra csökkent a bajnokságban, így a bajnoki címért zajló csata kimenetelét a „Szupervasárnap” és a „Power Stage” értékeléseken megszerezhető 10 bónuszpont döntötte el. Solberg a verseny utolsó napján is remek tempót diktált, az első gyorsasági (Osilo–Tergu) megnyerésével korán előnyre tett szert a „Szupervasárnap” értékelésben; ám a soron következő, rövid szakasz (Sassari–Argentiera) – amely lejtős, tengerparti befutójáról ismert – már másfajta kihívást tartogatott, mivel a pálya állapota a később rajtolók számára romlott a kialakult mély nyomvályúk miatt.
Jelentős fordulat következett az Osilo–Tergu gyorsasági második futásán, amikor Evans defekt miatt megállt kereket cserélni, és közel két percet veszített. Bár az összetett ötödik helyét megőrizte, kiesett a vasárnapi pontokért folyó küzdelemből, így az utolsó gyorsasági, a Power Stage előtt már csak egyetlen pontra olvadt a virtuális előnye Solberggel szemben. A 2026-os szezon utolsó gyorsaságija így lényegében közvetlen párbajjá váltkettejük között, hiszen tudták: aki gyorsabb a másiknál, az lesz a világbajnok.
Solberg rajtolt utoljára, és vakmerően autózva a részidők alapján bő két másodperccel gyorsabbnak bizonyult, ám két kanyarral a cél előtt lecsúszott az útról. Bár sikerült visszatérnie rá, és végül megnyerte a ralit, a szakaszon 8,9 másodperccel lassabb volt Evansnél, aki így világbajnok lett. A walesi pilóta navigátorával, Scott Martinnal a hetedik szezonját teljesítette a Toyotával, és ezen időszak alatt csak egyszer fordult elő, hogy nem a bajnokság első két helyén végeztek volna, ami jól mutatja kiegyensúlyozottságukat és sebességüket.
A 2026-os idényüket a Svédországban és Japánban aratott két győzelem alapozta meg, de ennek köszönhetően a murvás versenyeken nekik kellett takarítani a pályákat a többiek előtt, amivel sok pontot vesztettek. Evans az első walesi pilóta, aki világbajnoki címet szerzett, a skót Colin McRae (1995), valamint az angol Richard Burns (2001) nyomdokaiba lépve ő a harmadik brit nemzetiségű világbajnok.
Nyolc éven belül immár hetedszer ünnepelhet világbajnoki címet a Toyota Gazoo Racing – World Rally Team egyik párosa, a gyári csapat pedig – miután Chilében már bebiztosította a gyártók bajnoki címét – hat év alatt ötödször söpörte be mindhárom WRC trófeát. Idén a GR Yaris Rally1 a 13 versenyből 12-t nyert meg, és az öt szezonja során összesen 48 alkalommal aratott győzelmet. A Toyota valaha volt legsikeresebb raliautója az aktuális homologizációs ciklus utolsó szezonját teljesítette, a 2027-ben életbe lépő új technikai szabályok miatt a csapat jövőre már más autót indít a világbajnokságon.
Solberg és navigátora, Elliott Edmondson mindössze öt ponttal maradtak le a bajnoki címről legelső, teljes Rally1-es szezonjukban. Az idényt a Monte-Carlóban aratott emlékezetes győzelemmel kezdték, és tempójukhoz azért sem férhetett kétség, hiszen az évad során ők nyerték a legtöbb gyorsaságit. Bár a szezon közepén többször hibáztak, végül sikerült ledolgozniuk 59 pontos hátrányukat, és két egymást követő győzelemmel – Chilében és Szardínián – zárták az évet. 
Sébastien Ogier egy defekt miatt ezúttal nem harcolhatott a győzelemért, de a második helyen végzett a Szardínia-ralin, ezzel megszerezve a rekordot jelentő 121. WRC-dobogós helyezését, amivel maga mögé utasította honfitársát, Sébastien Loeböt. Ráadásul egy másik rekordot is megdöntött: 214. alkalommal állt rajthoz a WRC-ben, túlszárnyalva ezzel csapatfőnöke, Jari-Matti Latvala korábbi csúcsát.
A WRC2-ben a Toyota GR Yaris Rally2-t vezető Roope Korhonen 0,7 másodperces előnnyel aratta idei második győzelmét Szardínián, és a bajnokság második helyén végzett Robert Virves (Skoda) mögött.
Nyilatkozatok:
Elfyn Evans:
„Még fel sem fogtam igazán, hogy egy ilyen őrült záró napon sikerült megszereznünk a bajnoki címet. Úgy vágtunk neki a vasárnapnak, tudva, hogy szoros lesz a küzdelem, hogy mindent megpróbáltunk, de az első gyorsaságin rengeteg apró kavicsot kellett letakarítanunk az útról. A másodikon sikerült némi időt visszahoznunk, ám a harmadik rajtjánál mindenütt kövek hevertek; próbáltunk átverekedni magunkat rajtuk, de sajnos azonnal defektet kaptunk. Aztán mindent egy lapra kellett feltennünk a Power Stage-en. Kicsit kaotikus menet volt, biztos voltam benne, hogy nem mentem elég jó időt, és Oliver gyorsabb is volt nálam, egészen addig a pillanatig, amikor a szakasz vége felé hibázott. Sajnálom őt és Elliottot, mert hihetetlen hétvégét teljesítettek. De nem csak ott nyertük meg a bajnokságot: ez egy egész éves munka eredménye, és úgy gondolom, büszkék lehetünk erre a vb-címre. Kicsit megkönnyebbülés is ez, miután már annyiszor jártam közel a sikerhez.”

Oliver Solberg
„Először is gratulálni szeretnék Elfynnek és Scottnak. Mindenképpen megérdemlik a sikert, hiszen egész évben rendkívül kiegyensúlyozott teljesítményt nyújtottak. Hihetetlen érzés, hogy az ilyen hullámvölgyekkel teli szezon végén egyáltalán esélyem nyílt a győzelemre. A hétvége folyamán egyre inkább hittem a sikerben, így nagyon nehéz megélni, hogy végül ilyen közel kerültem hozzá, és nem jött össze. A Power Stage-en tudtam, hogy keményen kell hajtanom Elfyn legyőzéséhez, de nem voltam biztos benne, hogy elég gyors vagyok, ezért megpróbáltam még jobban nyomni a gázt. Aztán emiatt a végén elkövettem egy apró hibát, nem tudtam megfogni az autót, és kicsúsztunk. Szívemet-lelkemet beleadtam, és a legvégéig mindent megpróbáltam; remélem, lesz még alkalmam a vb-címért harcolni.”
Szardínia-rali, végeredmény:
1. Oliver Solberg/Elliott Edmondson (Toyota GR YARIS Rally1) 3ó24p57.0mp
2. Sébastien Ogier/Vincent Landais (Toyota GR YARIS Rally1) +57.6mp
3. Sami Pajari/Marko Salminen (Toyota GR YARIS Rally1) +1p37.4mp
4. Adrien Fourmaux/Alexandre Coria (Hyundai i20 N Rally1) +2p38.6mp
5. Elfyn Evans/Scott Martin (Toyota GR YARIS Rally1) +4p48.1mp
6. Kacuta Takamoto/Aaron Johnston (Toyota GR YARIS Rally1) +6p02.4mp
7. Jon Armstrong/Shane Byrne (Ford Puma Rally1) +7p32.2mp
8. Roope Korhonen/Anssi Viinikka (Toyota GR Yaris Rally2) +12p10.4mp
9. Robert Virves/Jakko Viilo (Škoda Fabia RS Rally2) +12p11.1mp
10. Gus Greensmith/Jonas Andersson (Toyota GR Yaris Rally2) +13p02.2mp
A pilóták világbajnoksága:
1. Elfyn Evans 243 pont
2. Oliver Solberg 238
3. Sami Pajari 237
4. Sébastien Ogier 189
5. Adrien Fourmaux 183
6. Kacuta Takamoto 175
7. Thierry Neuville 134
8. Hayden Paddon 38
9. Josh McErlean 35
10. Esapekka Lappi 33
A gyártók világbajnoksága:
1. TOYOTA GAZOO Racing World Rally Team 662 pont
2. Hyundai Shell Mobis World Rally Team 440
3. TOYOTA GAZOO Racing WRT2 251
4. M-Sport Ford World Rally Team 168

